Tamiḍrant n umyeḍres (intertextualité) yuget yettwasexdam s waṭas, yesɛa ugar n lemɛani, yerna yettwasegza almi i yuɣal d awal lqayen deg yinnaw aseklan; smenyafen-as awalen n tumnayin i yettwehhin ɣer uḍris daxel n weḍris wayeḍ, aẓeṭṭa, tamkerḍit, amyekcem neɣ asemlili n udiwenni. Ayen i yeǧǧan iḍrisen iseklanen ad mlilen d amyekcem i yettilin garasen, d wassaɣ iten-yezdin. Tasekla tettwaru acku tesɛa assaɣ akked umaḍal, maca deɣen tesɛa assaɣ akked yiman-is, akked umezruy-is, amezruy n wayen akk i texdem, amecwar n laṣel-is ɣezzif. Ma yella yal aḍris ad yebnu laṣel-is i yiman-is (Tanaṣlit), yettwasigez daɣen deg tesnizert (généalogies) i izemren ad t-id-tesban s waṭas neɣ s cwiṭ.15